Versoening onder Afrikaanssprekendes verg bydraes‘n Deurlopende tema in my aktiwiteite is die strewe na versoening in die inklusiewe Afrikaanse gemeenskap. Ons het om soveel redes (politiek, ekonomies, kultureel) uit mekaar uit beweeg en dit is tyd om te probeer om die gapings tussen ons te oorbrug. In hierdie verband speel die strewes en aktiwiteite van die Afrikaanse Taalraad (ATR), waarvan ek die huidige voorsitter is, ’n kardinale rol omdat die ATR ten doel het om in die uiteenlopende organisatoriese opset van die Afrikaanse gemeenskap die organisasies by mekaar uit te bring en wel deur middel van die koördinering van die aktiwiteite van die betrokke Afrikaanse organisasies. Op hierdie wyse wil ons seker maak dat onnodige oorvleueling en duplisering uitgeskakel word en dat die (weliswaar beperkte) beskikbare fondse in die Afrikaanse gemeenskap op die beste moontlike wyse gebruik word tot almal se voordeel. Die Afrikaanse Taalraad Ten einde vas te stel wie doen wat in die georganiseerde Afrikaanse gemeenskapslewe het die ATR reeds in 2004 ’n taaloudit (oftewel ’n bestekopname) gedoen om die nodige inligting te rig sodat dit ons aksies kan rig. Hieruit het ons reeds geleer uit hoevele hoeke Afrikaans benader word deur haar sprekers. Dit is aan die een kant ’n aanduiding van hoe goed ons georganiseerd is, maar ook hoe ver ons nog uitmekaar is omdat daar min aktiewe organisasies is wat hulle toespits op byvoorbeeld die bruin Afrikaanse gemeenskap. Ons het dus nog werk voor om seker te maak dat dit wat ons vir Afrikaans beskikbaar het, so wyd as moontlik gedeel word. Hoe doen ons dit? Gewoon deur te luister en te help daar waar die nood die grootste is. So dikwels word ons Afrikaanse aktiwiteit gerig deur mense van ons eie ras en ons deel nie graag oor die ras- en kultuurgrense nie. Ons sal hierdie grense in die belang van Afrikaans moet oorbrug. Ek het onlangs opgetree op ’n klein dorpie in die Noordwes-Provinsie en die aanwesiges uitgedaag om betrokke te raak in hulle plaaslike gemeenskap deur byvoorbeeld fondse vir geletterdheidsbevordering in te samel en beurse beskikbaar te stel vir enige Afrikaanssprekende kind wat graag wil studeer. Of dit sal realiseer, weet ek nie. Wat ek wel weet, is dat ons ons gemaksgrense sal moet oorsteek en in Afrikaans moet uitreik na die volle Afrikaanse gemeenskap en dan met hulle ons kundigheid en waar nodig ons fondse moet deel. Op hierdie wyse breek ons dalk ’n spiraal van armoede en gee ons hoop op die toekoms. Die ATR het in Maart vanjaar ’n besoek afgelê aan Genadendal in die Overberg en daar het die ouers ons gevra om seker te maak dat hulle Afrikaanssprekende kinders ook billike kanse kry om te kan leer sodat hulle ’n nuwe toekoms kan skep. Die ATR is tans met ’n regsproses hieroor besig omdat ons glo van die beursskemas diskrimineer teen Afrikaanse kinders. Ons hoop op ’n positiewe uitkoms van die regsproses. As ons suksesvol is, gee ons hierdeur hoop aan ’n deel van ons voorheen uitgesluite Afrikaanse gemeenskap. Dit is wat ek doen deur my betrokkenheid by die ATR en ander Afrikaanse organisasies. Wat doen jy om sake te help regstel? ’n Mens kán pannekoek of koek verkoop vir Afrikaans, jy kán dans vir Afrikaans – daar is ’n magdom moontlikhede om fondse in te samel. Daarmee kan die ATR die nood in die Afrikaanse gemeenskap help verlig. Ons hoor graag van jou en jou unieke bydrae.